ЛIыхъужь 31-рэ щIалъхьэжынущ
Урысейм и дзэ фэеплъ нэхъыщхьэхэм ящыщу Москва и Поклонная гора щIыпIэм иIэ Мемориал комлексым хэт МафIэ мыужьыхым щыпагъанэри, мафIэ лъапIэр Къэбэрдей-Балъкъэрым хыхьэ Терскол къуажэм къахьащ. А Iуэхугъуэр КъБР-м и Правительствэм и жэрдэмкIэ къызэрагъэпэщащ. Абы и дэIэпыкъуэгъуу щытащ УФ-м ЗыхъумэжыныгъэмкIэ и министерствэмрэ абы и IэнатIэ щхьэхуэмрэ, УФ-м IэщэкIэ зэщIэузэда къарухэм хэтхэм ядэлажьэ управленэр.
Поклонная гора щIыпIэм и деж щекIуэкIа зэхуэ-сыр къызэIуихащ Хэкур яхъумэу зауэм хэкIуэдахэм я фэеплъыр хъумэнымкIэ управленэм и Iэтащхьэ Миронов Игорь. Къэбэрдей-Балъкъэрым къыбгъэдэкIыу къызэхуэсахэм фIэхъус ярихащ ЩIалэгъуалэм я урысейпсо лъэпкъ зэгухьэныгъэм и унафэщI Хур-таев Къантемыр. МафIэр пигъэнэну хуагъэфэщащ кхъухьлъатэзехуэ-космонавт, Урысейм и лIыхъужь Падалкэ Геннадий. МафIэ лъапIэр Терскол къуажэм къагъэхьын папщIэ, «Небесная Одиссея — Во славу России» хэкупсэ зэщIэхъееныгъэм и унафэщI Бегак Александр иратащ.
ЗэIущIэм кърихьэлIащ УФ-м и ветеранхэм я зэгухьэныгъэм хэтхэр, жылагъуэ лэжьакIуэхэр, Къэбэрдей-Балъкъэрым и лIыкIуэу УФ-м и Президентым деж зэпымыууэ щыIэм и къуэдзэ Гыллыев Ахъмэт, Москва гарнизоным и ЩIыхь къэрэгъулым и ротэр, «Мир», «Звезда» телеканалхэр. Зэхуэсыр къызэрагъэпэщат Фэеплъымрэ щыгъуэмрэ я махуэм ирихьэлIэу, апхуэдэуи «Фэеплъ-2016» Iуэхугъуэр Терскол къуажэм щызэхаублэм хуэзэу. Ар мэкъуауэгъуэм и 22-м къызэIуахынущ икIи Ипщэ, Кавказ Ищхъэрэ федеральнэ щIыналъэхэм я лъыхъуакIуэ гупхэр хэтынущ.
Iуащхьэмахуэ лъапэ Хэку зауэшхуэм хэкIуэдахэм я фэеплъу щыIэм деж сыхьэт 11-м пэкIу щекIуэкIынущ, къагъуэтыжа лIыхъужьхэм я хьэдэхэр зэрыщIалъхьэнум теухуауэ. Мыпхуэдэ Iуэхур Эльбрус жылагъуэм мы гъэм еплIанэу щрагъэ-кIуэкI.
«2013 гъэм, Кавказыр щхьэхуит къызэращIыжрэ илъэс 70 щрикъум, УФ-м ЗыхъумэжыныгъэмкIэ и министерствэм унафэ ищIауэ щытащ Эльбрус жылэм деж «Фэеплъ» хэкупсэ Iуэхур къыщызэрагъэпэщ, — къыхигъэщащ Миронов Игорь. — Зи гугъу тщIы Iуэхугъуэхэр УФ-м ЗыхъумэжыныгъэмкIэ и министерствэмрэ КъБР-м и Правительствэмрэ я къару зэхэлъу ирагъэкIуэкI. Мурадыр зыщ — Iуащхьэмахуэ лъапэ щыхэкIуэда зауэлIхэр къэгъуэтыжу пщIэ пылъу ахэр щIэлъхьэжынырщ, Хэкум и хъумакIуэхэм я фэеплъыр мыгъэкIуэдыжынырщ».
Акцэм кърикIуаращи, «Мемориал — Эльбрус» лъыхъуакIуэ гупым, дзэм къулыкъу щызыщIэ 34-нэ фочауэ бригадэм, Ипщэ Дзэ округым и 49-нэ армэм я лэжьыгъэр зэуIуащ.
Ирагъэжьа Iуэхум ипкъ иткIэ зауэр щекIуэкIа щIыпIэхэм щылъыхъуэнущ, тхыдэ-архив лэжьыгъэхэр къаIэтыжу 1942-1943 гъэхэм Iуащхьэмахуэ и Iэгъуэблагъэм щекIуэкIа зэхэуэхэр ягъэнэIуэну я мурадщ. 2013 гъэ лъандэрэ къагъуэтыжащ икIи пщIэрэ щIыхьрэ пылъу щIалъхьэжащ лIыхъужьи 121-рэ. Iуащхьэмахуэ лъапэ щхьэхуит къащIыжу зауэм хэкIуэда зауэлI 31-р мэкъуауэгъуэм и 22-м щIалъхьэнущ.
БИДЕНКЭ Маринэ.
